Töövõtuleping

Tallinn	14.08.2024 nr 3-6/24/770-1	

Riigi Kaitseinvesteeringute Keskus, registrikood 70009764, aadress Järve 34a, 11314 Tallinn, mida esindab direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson (edaspidi nimetatud tellija), ühelt poolt

ja

Napal Service OÜ, registrikood 11547836, aadress Tüve tn 22a, 13418 Tallinn, mida esindab põhikirja alusel Raul Tammin (edaspidi nimetatud töövõtja), teiselt poolt (edaspidi nimetatud ka eraldi pool ja koos pooled), sõlmisid heas usus alljärgneva töövõtulepingu (edaspidi nimetatud leping):

1.	Üldsätted

1.1.	Lepingu dokumendid koosnevad lepingust, lepingu lisadest, lepingu muudatustest ja täiendustest, milles lepitakse kokku pärast lepingule allakirjutamist. 
1.2.	Leping jõustub selle allkirjastamisest poolte poolt.
1.3.	Töövõtja on kohustatud enda poolt allkirjastatud lepingu tellijale tagastama 3 (kolme) tööpäeva jooksul arvates tellija poolt töövõtjale allkirjastamiseks saadetud lepingu kätte saamisest. Kui töövõtja ei tagasta tema poolt allkirjastatud lepingut nimetatud tähtaja jooksul, siis võib tellija lugeda pakkumuse tagasivõetuks tellijast mitteolenevatel põhjustel ning nõuda töövõtjalt kahju hüvitamist.

2.	Lepingu ese ja kinnitused

2.1.	Töövõtja kohustub tegema tellijale töö, mis seisneb, Paldiski kaitseväelinnaku hoonete soojasõlmede renoveerimises, väikehanke nr 282295 tingimustel ja vastavalt esitatud pakkumusele (edaspidi töö).
2.2.	Lepingus sätestamata tingimuste osas peab töö vastama sarnasele tegevusele esitatavatele ehitustehnilistele nõuetele või võimaldama tellija jaoks lepinguga eeldatud eesmärgi saavutamist ning olema asjaolusid arvestades parima kvaliteediga.
2.3.	Töö ei vasta lepingu tingimustele juhul, kui kolmandatel isikutel on selle suhtes nõudeid või muid õigusi, mida nemad saavad esitada tellija vastu.
2.4.	Tellija kohustub maksma töövõtjale töö eest kokkulepitud tasu.
2.5.	Lepingu allkirjastamisega kinnitab töövõtja, et ta omab vastavaid erialaseid teadmisi ja kogemusi ning vahendeid ja seadmeid töö teostamiseks ning et ta täidab lepingulisi kohustusi hea ja asjatundliku hoolsusega. Töövõtja kinnitab, et ta vastab õigusaktides töö teostamiseks sätestatud nõuetele.

3.	Poolte kohustused

3.1.	Töövõtja kohustub tegema töö kooskõlas õigusaktidega, lepingu ja selle lisadega, tellija poolt antud juhiste ja soovidega.
3.2.	Töövõtja kohustub tegema töö isiklikult või kolmandate isikute vahendusel. Juhul, kui töö tehakse kolmandate isikute vahendusel, kohustub töövõtja informeerima sellest tellijat ja viimasega kirjalikult kooskõlastama kolmandate isikute kasutamise enne lepingu allkirjastamist poolte poolt. Kui töö tegemiseks kasutatakse kolmandaid isikuid, jääb kogu lepingu täitmise vastutus tellija ees töövõtjale.
3.3.	Töövõtja kohustub koheselt informeerima tellijat mistahes takistustest, mille tõttu ei ole võimalik lepingut täita, samuti kui tellija poolt esitatud juhised ja soovid ei võimalda teha tööd nõuetekohaselt.
3.4.	Lepingu täitmise käigus tekkivad kulud ja kulutused jäävad töövõtja kanda.
3.5.	Tellija kohustub tasuma töö eest tasu punktis 4 sätestatud tingimustel.
3.6.	Tellija kohustub tagama tööde tegemiseks vajaliku tehnika ja töötajate ligipääsu objektile v.a punktis 3.7. kajastatud juhtumitel.
3.7.	Tulenevalt kaitseväe korralduse seaduse § 413 sätestatud nõuetest peab töövõtja taotlema vähemalt 7 (seitse) päeva enne tööde algust sissepääsuluba Kaitseväe julgeolekualale ning esitama töötajate andmed ja nende taustakontrolli teostamist lubava kirjaliku nõusoleku.

4.	Lepingu tasu

4.1.	Lepingu tasu on 42 397,00 (nelikümmend kaks tuhat kolmsada üheksakümmend seitse) eurot, millele lisandub käibemaks seaduses sätestatud korras.

4.2.	Töö üleandmise-vastuvõtmise aktil peab kajastuma järgmine info:

4.2.1.	tellija ja töövõtja ning nende esindajate (vastuvõtja ja üleandja) andmed;
4.2.2.	lepingu nr 3-6/24/770-1;
4.2.3.	tööde teostamise koht;
4.2.4.	teostatud tööde loetelu;
4.2.5.	märkused;
4.2.6.	otsus;
4.2.7.	info mittevastavuste kohta;
4.2.8.	tellija ja töövõtja esindajate allkirjad ning üleandmise-vastuvõtmise kuupäev.

4.3.	Töövõtja esitab e-arve (xml-vormingus), millele peab olema märgitud: 

4.3.1.	maksja: Riigi Kaitseinvesteeringute Keskus, Järve 34a, 11314 Tallinn;
4.3.2.	registrikood 70009764;
4.3.3.	tellija: Riigi Kaitseinvesteeringute Keskus;
4.3.4.	tellija kontaktisiku nimi Meril Topper;
4.3.5.	lepingu number 3-6/24/770-1;
4.3.6.	lepingu osa viitenumber 282295001000000.

4.4.	Tellija kohustub maksma töövõtjale lepingu tasu peale töö teostamist tellija poolt kinnitatud üleandmise-vastuvõtmise akti ja töövõtja poolt esitatud arve alusel pangaülekandena 28 (kahekümne kaheksa) päeva jooksul töövõtja arveldusarvele.
4.5.	Tellija ei aktsepteeri arvet, mis ei vasta lepingu tingimustele. Sellisel juhul töövõtja esitab uue nõuetekohase arve seitsme päeva jooksul.
4.6.	Tellija kontrollib enne arve, mille maksumus on koos käibemaksuga 10 000 (kümme tuhat) eurot või rohkem, tasumist töövõtja maksuvõla puudumist Maksu- ja Tolliameti kodulehekülje kaudu. Vähemalt 10 000 (kümne tuhande) eurose maksuvõla olemasolu korral informeerib tellija tasutavast arvest Maksu- ja Tolliametit.
4.7.	Tasumise tähtajast mittekinnipidamisel on töövõtjal õigus nõuda tellijalt viivist 0,25% (null koma kakskümmend viis protsenti) tähtaegselt tasumata summast iga viivitatud kalendripäeva eest.

5.	Tööde teostamise periood ja lepingu tähtaeg

5.1.	Tööde teostamise periood on kolm kuud alates lepingu jõustumisest.
5.2.	Tellija annab pinnad üle töövõtjale pärast tööde teostamiseks vajaliku projektdokumentatsiooni kooskõlastamist.
5.3.	Juhul, kui lepingu täitmise käigus selgub, et töö tegemise tähtaegu ei ole töövõtjast mitteolenevatel põhjustel võimalik järgida, siis on töövõtja kohustatud tellijat sellest viivitamatult kirjalikult informeerima ning arvestades viivituse põhjuseid lepitakse kokku uus tähtaeg.

6.	Lepingueseme üleandmine-vastuvõtmine, riisiko ja omandiõiguse üleminek

6.1.	Töö üleandmine-vastuvõtmine toimub akti alusel, kusjuures tellija esindaja kohustub eelnevalt kontrollima töö vastavust lepingu tingimustele.
6.2.	Juhul, kui töö on kooskõlas lepingu tingimustega, allkirjastavad poolte esindajad töö üleandmise-vastuvõtmise akti, millest 1 (üks) eksemplar jääb kummalegi poolele. Juhul, kui tellija esindaja keeldub valminud töö vastuvõtmisest, kohustub töövõtja andma tellijale täiendavalt mõistliku tähtaja töö vastuvõtmiseks. Kui tellija esindaja ei võta selleks ettenähtud täiendava tähtaja jooksul tööd vastu, loetakse töö tellija poolt vastuvõetuks.
6.3.	Juhul, kui töö üleandmisel-vastuvõtmisel avastatakse puudused (ebakvaliteetsus jms mittevastavus lepingutingimustele), fikseerib tellija esindaja puudused aktis, näidates selles ühtlasi mõistliku aja puuduste kõrvaldamiseks. Töövõtja poolt tehtud töö üleandmist-vastuvõtmist ei toimu enne, kui töös esinevad puudused on töövõtja poolt nõuetekohaselt ettenähtud tähtajaks kõrvaldatud.
6.4.	Töös esinevate puuduste kõrvaldamine toimub töövõtja kulul ja vahenditega.
6.5.	Töö loetakse lõplikult vastuvõetuks, kui töövõtja on kõrvaldanud nõuetekohaselt töös avastatud puudused ning töö on üle antud üleandmise-vastuvõtmise akti allkirjastamisega, millest üks eksemplar jääb kummalegi poolele.
6.6.	Tellijale läheb töö juhusliku hävimise või kahjustumise riisiko üle töö üleandmise-vastuvõtmise akti allakirjutamise kuupäevast.
6.7.	Juhul, kui tellija avastab töös puudused peale töö üleandmist tellijale ja viimase poolt töö kasutusse võtmist, kohustub tellija teatama töövõtjale kirjalikult töös avastatud puudustest 10 (kümne) tööpäeva jooksul töö lepingutingimustele mittevastavusest teadasaamisest. Töövõtja kohustub kõrvaldama lepingu esemel avastatud puudused 10 (kümne) päeva jooksul.

7.	Vastutus

7.1.	Lepingujärgsete kohustuste mittenõuetekohase täitmise või täitmatajätmise korral kannavad pooled teineteise ees vastutust vastavalt lepingu sätetele ja õigusaktidele. Töö täitmise tähtajast mittekinnipidamisel on tellijal õigus nõuda töövõtjalt leppetrahvi 0,25% (null koma kakskümmend viis protsenti) töö maksumusest iga üleandmisega viivitatud kalendripäeva eest. Tellijal on õigus nõuda töövõtjalt leppetrahvi lepingu tingimuste muude rikkumiste korral iga rikkumise juhul (v.a viivitamine töö üleandmisel) 5% (viis protsenti) töö maksumusest.
7.2.	Tellijal on õigus tasaarveldada töövõtjale maksmisele kuuluvast tasust lepingust tulenevaid ja tellija poolt rakendatud leppetrahve ning tekitatud kahjusid.
7.3.	Tellijal on õigus nõuda töövõtjalt leppetrahvi maksmist juhul, kui ta teatab töövõtjale kirjalikult viivitamata pärast lepingulise kohustuse rikkumise avastamist leppetrahvi nõudmisest.

8.	Lepingu lõppemine ja lõpetamine

8.1.	Leping lõpeb poolte lepinguliste kohustuste nõuetekohasel täitmisel või poolte kokkuleppel või lepingus ja/või õigusaktides ettenähtud alustel.
8.2.	Tellija võib lepingust igal ajal taganeda. Lepingust taganemise kohta edastab tellija töövõtjale koheselt kirjaliku lepingust taganemise avalduse. Lepingust taganemine loetakse toimunuks, kui töövõtja on taganemisavalduse kätte saanud.
8.3.	Lepingust taganemise korral tellija poolt on töövõtjal õigus saada tasu seni tehtud töö eest. Tellijal ei ole tasu maksmise kohustust juhul, kui lepingust taganemise tingis töövõtja-poolne lepinguliste kohustuste täitmata jätmine. Sellisel juhul on töövõtja kohustatud hüvitama tellijale ka täiendavad kulud, mida viimane kannab seoses lepingulise töö tegemata jätmisega ja tegemisega muul viisil, et saavutada lepingus ettenähtud tulemus.
8.4.	Kui tellija on lepingu üles öelnud, vormistavad pooled akti tehtud tööde kohta järgides punkti 6.
8.5.	Tellijal on õigus lepingust taganeda ja tekitatud varalise kahju hüvitamist nõuda juhul, kui töövõtja viivitab lepingu täitmisega. Töövõtja loetakse lepingu täitmisega viivitanuks, kui töövõtja ei ole alustanud töö teostamist 10 (kümne) päeva jooksul lepingu sõlmimisest. Töövõtja peab seejuures arvestama ka punktis 3.7. toodud tähtaega.
8.6.	Juhul, kui töövõtja ei kõrvalda töös esinevaid puudusi ettenähtud tähtajaks või kõrvaldab selliselt, et töö ei vasta endiselt lepingu tingimustele, on tellijal õigus taganeda lepingust ja nõuda kahjude hüvitamist. 
8.7.	Töövõtja poolt oluliste lepingutingimuste rikkumise tõttu lepingust taganemise korral, ei ole tellija kohustatud tasuma töövõtjale kokkulepitud tasu.

9.	Vääramatu jõud

9.1.	Lepingust tulenevate kohustuste rikkumine on vabandatav, kui lepingu pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud lepingu pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
9.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajaks ning selle mõju on ajutine, on lepingust tulenevat kohustust rikkunud poole käitumine vabandatav üksnes aja vältel, mil vääramatu jõud kohustuse täitmist takistas.
9.3.	Vääramatu jõu esinemise tõttu lükatakse lepinguliste kohustuste täitmise tähtaega edasi vastavalt asjaolu mõjumise ajale. Tellija võib ilma töövõtja poolsete sanktsioonideta loobuda vääramatu jõu mõju ajal toimuma pidanud töö teostamise tellimisest.
9.4.	Lepingu pool, kes ei suuda oma kohustusi vääramatu jõu tõttu täita peab viivitamatult s.o hiljemalt 3 (kolme) kalendripäeva jooksul teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest.
9.5.	Kui vääramatu jõu mõju on alaline ning ei võimalda pooltel täita kohustusi täielikult või osaliselt, on vastaval poolel õigus lepingust taganeda, esitades teisele poolele vastava lepingust taganemisavalduse.

10.	Pooltevahelised teated

10.1.	Pooltevahelised lepinguga seotud teated peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisega teisele poolele ei kaasne õiguslikke tagajärgi.
10.2.	Teadet loetakse kättetoimetatuks kui:

10.2.1.	teade on saadetud elektroonilises vormis teisele poolele ja saatmisest on möödunud üks tööpäev;
10.2.2.	teade on saadetud postiasutuse vahendusel tähitud kirjaga teise poole poolt näidatud aadressil ja postitamisest on möödunud 6 (kuus) kalendripäeva.

10.3.	Informatsioonilist teadet võib edastada telefoni ja e-posti teel.

11.	Garantii ja muud tingimused

11.1.	Töövõtja poolt töödele antav garantiiaeg on 2 (kaks) aastat. Garantiiaeg algab lepingu eseme üleandmise-vastuvõtmise akti koostamise päevast.
11.2.	Tööde käigus üle antud materjalidele antav garantiiaeg on valmistajatehase/tootja kehtestatud garantiiaeg ning see algab lepingu eseme üleandmise-vastuvõtmise akti koostamise päevast ja ei või olla lühem kui 6 (kuus) kuud.
11.3.	Töö mittevastavus lepingule ja puuduste kõrvaldamiseks tellija poolt antav mõistlik tähtaeg fikseeritakse aktis, millest kummalegi poolele jääb üks eksemplar.
11.4.	Kõik lepingusse tehtavad muudatused, täiendused ja parandused on kehtivad vaid juhul, kui nad on vormistatud kirjaliku lepingu lisana ja on allkirjastatud poolte volitatud esindajate poolt. Kirjaliku vormi mittejärgimisel on lepingu muudatused ja täiendused tühised. Lepingu lisad omavad lepinguga võrdset juriidilist jõudu.
11.5.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
11.6.	Lepinguga reguleerimata küsimustes lähtutakse Eesti Vabariigis kehtivatest õigusaktidest, eelkõige võlaõigusseaduses ja ehitusseadustikust.
11.7.	Tellija või tema poolt volitatud isik tagab ehitusplatsil juurdepääsuõiguse saanud isikutest nimekirja pidamise ja selle esitamise võimaldamise ehitusobjektil, lähtudes isikuandmete töötlemisel isikuandmete kaitse seadusest. Nimekiri koostatakse isikusamasust ja isiku tööandjat võimaldava täpsusega (tööandja nimi ja registrikood, isiku nimi ja isikukood või sünniaeg) ning see peab andma reaalse ülevaate konkreetsest töövõtjast, sh alltöövõtjast ja iga tema töötaja tööaja kestusest Lepingu objektiks olevate Tööde teostamisel. Esitatud andmete õigsuse eest vastutab töövõtja.
11.8.	Töövõtja ja tellija peavad lepingu täitmise käigus saadud kogu informatsiooni konfidentsiaalseks ja neil on keelatud seda avalikustada või anda edasi kolmandatele isikutele ilma teise poole kirjaliku nõusolekuta, välja arvatud seaduses ettenähtud juhtudel.
11.9.	Muuhulgas kohustuvad pooled hoidma konfidentsiaalsena neile lepingu täitmise käigus teatavaks saanud isikuandmeid ning töötlema isikuandmeid vastavalt õigusaktides sätestatule. Konfidentsiaalsuskohustus kehtib nii lepingu täitmise ajal kui ka tähtajatult peale lepingu lõppemist.
11.10.	Tellijal on õigus punktis 11.7. nimetatud nimekirja  edastada riiklikku järelevalvet teostavatele asutustele (sh Maksu- ja Tolliametile, Politsei- ja Piirivalveametile, Tööinspektsioonile ja Sotsiaalkindlustusametile).
11.11.	Lepingu allkirjastamisega kaotavad automaatselt kehtivuse kõik poolte varasemad suulised ja kirjalikud kokkulepped käesoleva lepingu eseme suhtes.
11.12.	Lepingust tekkivad vaidlused lahendatakse pooltevaheliste läbirääkimiste teel. Kokkuleppe mittesaavutamisel lahendatakse vaidlus vastavalt Eesti seadusandlusele Harju Maakohtus.
11.13.	Tellija kontaktisik lepingulistes küsimustes on Kajar Viiberg, tel +372 5388 0830, e-post kajar.viiberg@rkik.ee.
11.14.	Tellija kontaktisik  töö teostamisel on Elle Aavekukk, tel +372 5648 2002, e-post elle.aavekukk@rkik.ee.
11.15.	Töövõtja kontaktisik on  Raul Tammin, tel +372 5564 3932, e-post raul.tammin@napal.ee. 
11.16.	Tellijal ja töövõtjal on õigus lepingu täitmise ajal esindajaid muuta, teavitades sellest teist lepingu poolt.
11.17.	Leping on koostatud eesti keeles ja allkirjastatud digitaalselt ning edastatakse kummalegi poolele.

12.	Lisad

12.1.	Lisa 1. Tehniline Kirjeldus.rtf
12.2.	Lisa 1.1_A02 soojasõlm.jpg
12.3.	Lisa 1.2_A05 soojasõlm.jpg
12.4.	Lisa 2. Julgeolekutingimused.rtf
12.5.	Lisa 3. Pakkumus_nr_507837.asice

13.	Poolte rekvisiidid

Tellija:
	Töövõtja:	
Riigi Kaitseinvesteeringute Keskus
Registrikood 70009764
Järve 34a
11314 Tallinn

(allkirjastatud digitaalselt)

Ivar Janson
hangete osakonna juhataja	Napal Service OÜ
Registrikood 11547836
Tüve tn 22a
13418 Tallinn

(allkirjastatud digitaalselt)

Raul Tammin	
juhatuse liige